ΓΡΑΠΤΗ ΕΡΩΤΗΣΗ E-0742/99

υποβολή: Roberta Angelilli (NI) προς την Επιτροπή

(29 Μαρτίου 1999)

Θέμα: Απολύσεις στην εταιρεία Cartiere Milani του Fabriano

Στα σχέδια που γνωστοποιήθηκαν πρόσφατα για την οργάνωση της εταιρείας, ανάκτηση αποτελεσματικότητας και οργανωτική βελτιστοποίηση της εταιρείας "Cartiere Milani Fabriano SpA", που κατά 98,2 % ανήκει στο ιταλικό Κρατικό Τυπογραφείο και επομένως στο Υπουργείο Οικονομικών, διαπιστούται η πρόθεση απόλυσης 430 εργαζομένων επί 950 και η ταυτόχρονη πραγματοποίηση νέων επενδύσεων, νέων βιομηχανικών πρωτοβουλιών, καθώς και η χρησιμοποίηση εξωτερικών συνεργατών.

Υπό το πρίσμα των ανωτέρω ερωτάται η Επιτροπή:

1. Θεωρεί ότι η πολιτική της εταιρείας που ενεκρίθη από το κρατικό τυπογραφείο και επομένως από το Υπουργείο Οικονομικών πρέπει να έχει μεταξύ των κυρίων στόχων της την προστασία της θέσης εργασίας;

2. Θεωρεί σκόπιμο να αποδώσει προσοχή στην εν λόγω ενέργεια δεδομένης της λεπτής θέσης του τομέα που παράγει χαρτί με υδατόγραμμα για χαρτονομίσματα και άλλες αξίες και που ίσως θα παράγει το χαρτί για τα χαρτονομίσματα ευρώ;

3. Η αναπόφευκτη εξασθένιση της εταιρείας που θα προκύψει από το παραπάνω σχέδιο και η προβλεπόμενη ιδιωτικοποίηση θα την τοποθετούσαν στην αγορά σε τιμές πολύ κατώτερες της πραγματικής αξίας προκαλώντας στρέβλωση του ανταγωνισμού και της αγοράς;

4. Ποιες πρωτοβουλίες προτίθεται να αναλάβει για να προστατεύσει το γνωστό εμπορικό σήμα της εν λόγω εταιρείας;

5. Ποιες είναι οι απόψεις της σχετικά με το θέμα γενικώς;

Απάντηση του κ. Van Miert εξ ονόματος της Επιτροπής

(20 Απριλίου 1999)

Η Επιτροπή με απόφασή της της 28ης Οκτωβρίου 1998, κίνησε διαδικασία με βάση το άρθρο 93 παρ. 2, σχετικά με την ενδεχόμενη κρατική ενίσχυση στο ιταλικό κρατικό τυπογραφείο και στις εταιρίες που ελέγχει αυτό. Η ιταλική κυβέρνηση υπέβαλε τις παρατηρήσεις της την 1 Φεβρουαρίου 1999. Η Επιτροπή θεώρησε αυτές τις παρατηρήσεις ελλιπείς και ζήτησε συμπληρωματικές πληροφορίες ούτως ώστε να αξιολογήσει την υπόθεση. Προς το παρόν, η Επιτροπή δεν έχει λάβει κανένα πρόγραμμα αναδιάρθρωσης όσον αφορά τον όμιλο του κρατικού τυπογραφείου, ή την εταιρία Cartiere Miliani την οποία ο όμιλος ελέγχει.

Η Επιτροπή δεν είναι αρμόδια για την αξιολόγηση των αποφάσεων περί βιομηχανικής πολιτικής που λαμβάνουν οι κυβερνήσεις των κρατών μελών με σκοπό την αναδιάρθρωση των επιχειρήσεών τους. Ωστόσο, αν σύμφωνα με τις υπάρχουσες πληροφορίες η Επιτροπή διαπιστώσει την ύπαρξη κρατικής ενίσχυσης υπέρ του κρατικού τυπογραφείου ή της Cartiere Miliani, με βάση το άρθρο 92 της Ευρωπαϊκής Συνθήκης θα την αξιολογήσει κατά την έννοια του άρθρου 92, παρ. 2 και 3, της Συνθήκης.

Σε περίπτωση που η ιταλική κυβέρνηση αποφασίσει να ιδιωτικοποιήσει κρατικές επιχειρήσεις όπως η Cartiere Miliani, η Επιτροπή θα παρακολουθήσει την υπόθεση με σκοπό να εξακριβώσει αν οι διαδικασίες είναι διαφανείς και ότι δεν έχει παρασχεθεί κρατική ενίσχυση τόσο στις ιδιωτικές επιχειρήσεις όσο και στους πιθανούς αγοραστές τους.

Εν πάση περιπτώσει, εάν υπάρξουν ομαδικές απολύσεις που εμπίπτουν στο πεδίο εφαρμογής της οδηγίας του Συμβουλίου 98/59/ΕΕ, της 20 Ιουλίου 1998, περί προσέγγισης των νομοθεσιών των κρατών μελών σχετικά με τις ομαδικές απολύσεις(1), θα τεθούν σε εφαρμογή τα εθνικά εκτελεστικά μέτρα της οδηγίας αυτής.

(1) ΕΕ L 225 της 12.8.1998.